
Mūsų vargai ir rūpesčiai. 


Mūsų laikraščiai daugiausiai rašo apie tautinį 
susipratimą, apie įvairius "mūsų tautinio gyvenimo 
trūkumus ir reiškinius, iš sodiečių tačiau jau girdi- 
me balsų, kad gana mus mokinti vien tik tautinio 
susipratimo, mes jaučiamės lietuviai, mokame pa- 
skaityti laikraščius, mokame pašokti tautinius šo- 
kius, padainuoti tautinės dainelės, bet viso to mums 
maža, mes gyvename pusbadžiai, žemės turime labai 
maža, arba jos visai neturime, uždarbių nėra, išva- 
žiuoti nėra kur; atkalbinėjate mus važiuoti į Brazi- 
liją bei Argentiną, bet kas tik gauna iš giminių pi- 
nigų, nepaiso tų atkalbinėjimų, važiuoja, nes čia gi 
badu nemirsi. Tokių balsų gauname iš sodiečių. Ne 
visi, žinoma, taip skundžiasi, yra vietų, kur sodiečiai 
išsiskirstę vienasėdžiais, nors ir neturi pinigų, nes 
grūdai pigūs, o mokesčiai dideli, bet savo ūkius 
tvarko neblogiausiai, naudojasi ūkininkų draugijos, 
bei lenkų ūkio ratelių ir bankelių, kad ir nedidele pa- 
galba, šviesiau žiūri į ateitį. Tokių tačiau yra labai 
maža. Didelė mūsų krašto sodiečių dauguma gy- 
vena skurde, labai blogose, kenksmingose sveikatai 
sąlygose, vaikų mirtingumas labai didelis, džiova la- 
bai išsiplatinusi. 

Dvarų darbininkų padėtis taip pat, žinoma, blo- 
ga, bet nedaug blogesnė, kai kuriais žvilgsniais dargi 
geresnė už mažažemių. Darbininkai nors ir menkus 
teturi uždarbius, kol turi, bent jau žino, kiek turi, 
mažažemiai gi ūkininkai priklausomi yra nuo gero 
oro, pirklių, įvairių valsčių ponų ir ekzekutorių, bent 
kiek geresnė yra įvairių amatninkų padėtis, neblo- 


giausiai verčiasi ir įvairūs smulkūs pirkliai. Mūsų 


lietuviškos buržuazijos mūsų krašte kaip ir nėra. Di- 
džiausi žemės ir miškų plotai tebėra lenkų bei su- 
lenkintų lietuvių rankose. Žemės reforma Vilniaus 
krašte visai mažai tevykdoma. Eina tik laisva parce- 
liacija. Mūsų sodiečiai del stokos pinigų įsigyti dau- 
giau žemės negali. Iš parceliuojamų dvarų žemės 
perkasi dažniausiai atėjūnai iš Lenkijos. Miškai smar- 
kiai kertami ir išvežami užsienin. Kai kur jau labai 
sunku gauti statybai medžiagos ir malkų. Pramonės 


įmonių mūsų krašte yra labai maža, jokių didesnių 
fabrikų visai nėra, lietuviškų koperatyvų nėra, kelio- 
se tik vietose mūsų ūkininkų draugija steigia pieninės. 

Toks bendrais bruožais nupieštas yra mūsų 
valstiečių gyvenimas. Jis yra nepalyginamai bloge- 
snis už mūsų brolių gyvenimą N. Lietuvoj, kur jau 
pravesta yra žemės reforma, sekmingai plečiasi pre- 
kyba ir pramonė. Mūsų krašto inteligentijos uždavi- 
nys yra, bendromis jėgomis mūsų liaudžiai padėti 
tą skurdą sumažinti, jeigu mes to. nepadarysime, 
tai visas mūsų sukeltas tautinis judėjimas nueis 
niekais, susipratusių lietuvių skaičius ne tik nepa- 
daugės, bet sumažės, nes plečiasi vaikų mirtingu- 
mas, išsigimimas, nutautėjimas, emigracija. Gal kas 
ir mano, kad kuo blogiau tuo geriau, bet kada kas 
bus, rasa vargo žmonėms ir akis išgriauž. Svarbus, 
žinoma, dalykas yra plėsti švietimas, steigti mo- 
kyklas, knygynus, platinti laikraščius. Bet vienas tik 
švietimas negali ekonominės padėties pakeisti, su 
švietimu lygiagrečiai turi eiti ir ekonominės būties 
gerinimas, toj gi srity visai mažai kas tedaroma, 
ekonominio pobūdžio draugiją turime tik vieną ir 
jai kuomažiausiai, palyginamai su švietimo draugijo- 
mis, tesuteikiama paramos. 

Norėdami pagerinti mūsų krašto gyventojų 
ekonominę būtį, turime eiti prie to, kad ta būtis 
būtų pagerinta ne vien tik mūsų laisyųjų brolių 
aukomis, bet daugiau mūsų pačių iniciatyva ir pa- 
stangomis.  Sumokame valdžiai ir savivaldybėms 
daug įvairių mokesčių, bet beveik visai nereikalau- 
jame ir nemokame reikalauti, kad valdžios ir savi- 
valdybių įstaigos atsilygintų mums už sumokėtus 
mokesčius, steigtų mums lietuviškų mokyklų, teiktų 
įvairių palengvinimų ūkininkams. Kad visa tai pa- 
siekti, savaimi suprantama reikia ne nuo visų ir 
visko atsirubežiuoti, bet visame mūsų krašto politi- 
niame gyvenime dalyvauti, ypač gi plačiai dalyvauti 
savivaldybių organų rinkimuose. Turime siekti to, 
kad ateity sudaryti tikrą visų mūsų krašto lietuvių 
rinktą atstovybę. Politikos srity neišsižadėdami ben- 
drų tautinių siekimų turime turėti savo nuomonę, 
kaip prie tų siekimų eiti, ir nevengti bendravimo 

su kitų tautų demokratinio bei palankaus mums 
nusistatymo veikėjais, ieškoti pritarėjų ir talkininkų: 

Ta kryptimi maž daug ėjo prieš 3 metus mūsų 
gyvenimas, bet politiniai įvykiai N. Lietuvoj ir Len- 
kijoj visai išstumė mūsų gyvenimą iš normalės va- 
gos. Mūsų gyvenimo vairuotojais pasinaudoję tais 
įvykiais tapo nedidelė kunigų vadovaujama grupė 
žmonių, kurie savo spaudoj nenustoja skleisti ne- 
apykantos prieš skirtingų pažiūrų pasaulinius inteli- 
gentus, kurie, turėdami platesnes pažiūras į švieti- 
mo darbą, sukūrė nuo kunigų nepriklausomą atski- 
rą švietimo draugiją. Tos draugijos ir pažangių lai- 
kraščių lig šiolei dar jie nenori pripažinti net lietu- 
viškais ir boikotuoja. 

Tų žmonių, „tikrųjų“ lietuvių katalikų, pyktis 
ir puolimai daugiausiai pastaruoju du metu buvo 
nukreipti: prieš vieną asmenį, kurį savo negirdėtais 
lietuvių  spaudoj šmeižtais pasiryžę buvo moraliai 
nužudyti vien tik delto, kad jis išdrįso juos ir jų jau 
subankrutijusį dievaitį viešai pakritikuoti, niekuomet 


nevartodamas melo, ko tie „tikrieji“ negali apie 
save pasakyti, nes jų neteisingi puolimai buvo 
atremti visuomenės grupių protestais ir faktais. 


Opozicija tačiau nesiremia vienu asmenim, ne va- 
dai gamina.visuomenės sroves, bet gyvenimo sro- 
vės išstumia atskirus asmenis joms vadovauti. Jeigu 
tie asmenys, kurie praeityje tiek laiko visuomenės 
priešaky vienybėje su visais dirbo ir visiems gerai 
žinoma; kad nori tik gero mūsų visuomenei, pri- 
versti būtų del atkaklaus „tikrųjų“ katalikų boikoto 
nustoti šį laikraštį leisti, ko tikimės nebus, tai juk 
pasilikę vienos srovės laikraščiai visų negali paten- 
kinti, nepatenkintiems imtusi vadovauti atėjūnai ir 
visai mums. svetimi žmonės, platintų mūsų liaudyje 
savo laikraščius, keltų aikštėn medžiaginį gyventojų 
skurdą ir tuomi įsigytų pritarimo. Ar to nori pa- 
siekti savo aklu užsispyrimu mūsų gyvenimo vairuo- 
tojai, kurie lyg ir buvo pradėję svyruoti, lyg ir buvo 
pradėję abejoti, ar galima varyti partyvinį darbą 
naudojant tam reikalui iš visos visuomenės surin- 
ktas aukas, bet, kaip matyti iš jų spaudos, vėl pa- 
siryžę yra nei kiek nenusileisti... 


Vytauto Didžiojo jubilėjus. 


Šiais metais spalio 27 dieną sueina lygiai 500 
metų nuo Vytauto Didžiojo mirties. Laikraščiuose 
randame labai daug žinių ir įvairių sumanymų apie 
tų sakaktuvių minėjimą. N. Lietuvos valdžia paskelbė 
šiuos metus Vytauto Didžiojo metais. N. Lietuvoj 
susikūrė  Vyriausis Vytauto Didžiojo mirties sukak- 
tuvėms minėti Komitetas, Amerikos lietuviai įsikūrė 
keletą komitetų. Pas mus Vilniuje taip pat susikūrė 
komitetas, bet jo steigėjai kurdami tą komitetą 
kaip ir bendrai savo darbuotėj tautinės vienybės 
dėsnių nesilaikė, iš opozicijos atstovų vienus į susi- 
rinkimą komitetui rinkti kvietė, kitus boikotavo. 


Del Vytauto Didžiojo istorinės reikšmės ir jo 
nuopelnų mūsų tautai nėra lietuviuose vieningo nu- 
sistatymo. Vieni jį i padanges kelia, kaipo didžiausį 
tautos didvyri ir politiką, kiti, nors ir neneigia jo isto- 
rinės reikšmės, bet nemato istorijoj jo didelių nuopel- 
nų tautai ir ypač Lietuvos valstybei. Tiesa, kaip pa- 
prastai, yra vidury. Iš istorijos, žinoma ne iš vieno 
istorijos vadovėlio, bet iš visų istorikų raštų, o apie 
Vytautą yra labai daug rašę įvairių tautų istorikai, 
aiškiai matome, kad Vytautas buvo genialingas švie- 
saus proto asmuo, Vytautas buvo lietuvių kilmės, 
veikė lietuvių vardu, atstovavo lietuvių tautą ir val- 
stybę, turėjo artimus santykius su visais tų laikų 
Europos valstybių valdovais ir šviesuoliais. Tie faktai 
mums aiškiai sako, kad lietuvių tauta dar prieš 500 
metu turėjo šviesų talentingą vadą, o iš to išvada, 
kad lietuviai gabumų ir kultūros žvilgsniu prieš 500 
metų buvo lygūs kitoms Europos tautoms, negalėjo 
jie būti tuomet laukiniais žmonėmis, kaip rašo kai 
kurie lenkų istorikai Kochanowskis, Brūkneris ir kiti, 
nes laukinė tauta negalėjo pagimdyti tokio vado, su 
laūkine tauta nebūtų galėjęs ir Vytautas nukariauti 
slavus ir vokiečius, tvarkyti savo didelę, galingą 


valstybę. 
Kai kurie žymūs lenkų istorikai, kaip Pro- 
chaska, Szainocha, Haleckis, Jakubowskis ir kiti 


labai garbina Vytautą, pasak tų istorikų, Vytautas 
buvęs didžiausis lenkų draugas, jis išgelbėjęs Len- 
kiją nuo kryžiuočių, jis sustiprinęs Lenkijos valstybę, 
jis pasirašęs Gardelio uniją su Lenkija, o tos unijos 
dokumentuose aiškiai pasakyta, kad Lietuva yra tik 
Vytauto savarankiškai valdoma Lenkijos Valstybės 
dalis. Vytautas, tiesa, siekęs pilnos Lietuvos nepri- 
klausomybės, norėjęs apsivainikuoti karališku vai- 
niku, bet lenkams nesutikus, to nepadaręs, mirda- 
mas atidavęs Lietuvą Lenkijos karaliaus, Jogailos 
globon. 

Jau ta lenkų istorikų nuomonė, paremta isto- 
rijos faktais ir dokumentais, mums aiškiai sako, kad 
Vytautas savo politikoj nesivadavo ir negalėjo va- 
duotis grynai tautiniais sumetimais, kaip mus nori 
įtikinti kai kurie mūsų istorikai. Vytautas gyveno 
XIV ir XV amžiais, aišku, kad jis negalėjo būti 
mūsų laikų tautininku. Jogaila buvo visai sujungęs 
Lietuvą su Lenkija, Vytautas to prijungimo doku- 
mentuose nepanaikino, to nepadarė bijodamas nu- 
stoti Lenkijos paramos kovose su rusais, kuriuos no- 
rėjo visai nukariauti, paimti net pačią Maskvą. Del 
tokios Vytauto politikos Lietuva po jo mirties pasi- 
liko Lenkijos autonominė dalis, mažesnis ar didesnis 
jos savarankiškumas priklausydavo tik nuo jos val- 
dovų gabumų ir ambicijos. 1569 metais Lietuvos ba- 
jorai beveik visai sujungė Lietuvą su Lenkija, su 
kuria dar pora šimtą metų pagyvenusi ir žuvo. 

Tokia yra istorijos tikrenybė. Kalbėdami apie 
praeitį, taip pat kaip ir apie dabartį, turime laikytis 
tiesos dėsnių, istorijos falsifikacija jokios garbės 
mūsų tautai nesuteiks, nesukels ir tautinių jausmų. 
Galime nekreipti dėmesio į lenkų istorikų nuomonę, 
bet negalime neigti istorijos faktų ir dokumentų, 
o jų apie Vytauto politiką turime labai daug. Pran- 
cūzai rašydami apie Napoleoną nepagiria visų jo 
žygių, peikia jo norą nukariauti visą Europą, ypač 
visą Rusiją su Maskva, bet didžiuojasi savo Napo- 
leonu, kaipo dideliu genialingų žmogumi, kuris su- 
teikė prancūzams daug garbės ir sustiprino pran- 
cūzų reikšmę Europoj. Taip pat ir dar labiau mes 

galime didžiuotis Vytautu. Iš istorijos yra visai 
aišku, kad, jeigu ne Vytauto pasipriešinimas Jogailos 
pastangoms visai sujungti Lietuvą su Lenkija, pa- 
daryti Lietuvą paprasta Lenkijos provincija, kurią jau 
buvo pradėję valdyti lenkų karininkai, valdininkai ir 
kunigai, tai būtų žuvusi lietuvių tauta. Gal svar- 
biausis veiksnys, kuris stumė Vytautą į kovą su Jo- 
gaila ir lenkais, buvo Vytauto noras ir ambicija 
būti savarankišku valdovu, bet be abejo jis turėjo 
tėvynės ir tautos meilės, jam buvo brangūs jo tė- 
viškės Trakai ir Vilnius. Svarbų vaidmenį tame ju- 
dėjime suvaidino ir tautinis išsilaikymo instinktas, 
tautai buvo būtinas reikalas gintis nuo mirties pa- 
vojaus, kad sekmingai apsiginti, reikalingas buvo 
geras vadas, tuo galingu vadu ir tapo Vytautas. 
Tuo žvilgsniu, tai yra dideliais nuopelnais tautai savo 
veikimo pradžioj, o ne vėlyvesne politika ir karais 
Rusijos gilumose, brangus mums ir vertas didžiausios 
pagarbos yra Vytautas. 

Minint šiais metais Vytauto Didžiojo 500 metų 
mirties sukaktuves reikėtų rūpintis nesitenkinti vien 
tik pasididžiavimu, istorijos netikrų nušvietimu, bet 
teisingai nušviečiant praeities įvykius įsigyti didesnio 
supratimo apie mūsų praeitį, o tai naudinga bus ir 
dabarties gyvenimui tvarkyti. Be to šiais metais kiek 
galima daugiau turėtų būti sukurta naudingų kultū- 
rinių gerybių, ypač gi mūsų laisvieji broliai turėtų 
daugiau dėmesio kreipti, ne žodžiais, bet darbais, 
į Vilniaus krašto lietuvių kultūrinę darbuotę. Vilniuje 
gi gyveno ir veikė Didysis Vytautas, čia jis ir pa- 
laidotas. 

D-ras D. Alseika. 


Arkivyskupo Matulev čiaus 
atminimui. 


Trims metams nuo Vilniaus vyskupo mirties 
dienos sueinant įdomu, rasit, bus ir lietuviams pasi- 
klausyt, ką lenkų laikraštis Pro Christo rašė apie tą 
vienintelį vyskupą lietuvį, nebajorą ir nesubajorintą, 
Vilniaus vyskupų soste sėdėjusį. Laikraštis paskelbė 
keletą Matulevičiaus laiškų. Šitie laiškai vyskupo 
Jurgio asmenį iškelia aukščiau už visus vyskupus, 
iš lietuvių tarpo išėjusius.. Buvo tai tikras kultūros 
žmogus, kurį ir kairieji gali pagerbt. Ne tas mus ste- 
bina, kad Matulevičius karo metu pats šaldamas pa- 
deda malkas skaldyt, ar kad neleidžia rusų masko- 
liais vadint, ar kad įdaigina sode 200 medžių, ne 
tas, kad jis kratos vyskupo vietos ir bijo Vilniaus .. 
Stebina ir džiugina kiekvieną kultūros žmogų šie jo 
laiško žodžiai: 

Neprimesk kitam savų, rasit ir neblogų nuo- 
monių, bet vis tik laikinų, šios žemės nuomonių. 

Iš Rymo 1925 m. rašo: 

Myliu neskirliodamas visus žmones, net ir žy- 
dus; tiesiog nesuprantu, kaip galima suderint ir su- 
talpint širdy Dievo m ilę ir kieno nors neapykantą... 

Sitaip kalba vyskupas, sėdėjęs soste tų, kurie 
per amžius siundė prieš žydus, kalvinus, lietuvius, 
kurie knygas ir maldos namus degino, patys savo 
tarpe lig kraujo mušės. ir dėjos vis to paties Kri- 
staus esą sekėjais. 

Arba šitoks vaizdas, apibūdinąs vyskupo padė- 
tį katalikiškame Vilniuje: 1923 m. ėjau gatve, kai 
vysk. Matulevičius važiavo į Aušros Vartus, o pa- 


skui jo bėgo gatvės vaikai, purvus ir akmenis svai- 
dydaħi ir rėkdami: polakožerca (lenkų ėdikas). Vy- 
skupas ramus važiavo, tik jo akyse tiek buvo ma- 
tyt nusiskundimo, kad aš pamaniau: ne, šis žmogus 
negal būt kaltas (rašo lenkas marijonas, tos scenos 
matytojas). 

Baigdamas šį paminėjimą, betu:iu pridėt, kad 
jį rašiau ne vien „kuniginę“ neapykantą norėdamas 
pasmerkt, bet ir „pasaulinę“ visuotinę, lietuvių tar- 
pe isimetusią. 


MEU 


Keletas minčių opiu ir apleistu 
klausimu. 


Lietuvių teatro Vilniaus krašte klausimu mūsų 
spaudoje nekartą buvo jau rašyta. Prikaišiota, kad 
mes toj srity esame apsileidę, beveik visai neren- 
giame vakarų ir kad galėtumėm tai atitaisyti. Tai 
tiesa. Reikėtų tuomi labiau susirūpinti. Reikėtų pir- 
miausia išrinkti atatinkamus teatrui veikalus, ge- 
riausiai, žinoma, lietuvių. Tokių pv. „Inteligentų“ 
per dažnas statymas tikrai jau visiems įgriso. Ar 
neturime geresnių veikalu? Pav. tokie P. Vaičiūno 
„Patriotai“. Veikalas aktualus ir tinkąs mūsų scenai. 
Neblogi ir kiti šio mūsų dramaturgo naujesnieji vei- 
kalai, kaip pv. „Nuodėmingas angelas“ arba „Sta- 
bai ir žmonės“. Tai tiek del Vaičiūno. Yra ir daug 
kitų mūsų dramaturgų, kurių veikalus pilnai galė- 
tumėm statyti mūsų scenoje. Žodžiu, repertuaras 
mūsų vakarams kliūčių nesudaro. 

Gal trūksta mums jėgų? Ne. Tiesa, prieš ke- 
lerius metus turėjome jų daugiau ir net profesio- 
nalų. Dauguma šių artistinių jėgų išvyko N. Lie- 
tuvon, kiti mirė. Nežiūrint to ir dabar mūsų tarpe 
yra įgudusių scenos mėgėjų. Tai, tiesa, tik ama- 
toriai, bet, sporadiškai vaidinant profesionalų ne- 
reikia. Taigi ir tai nesudaro sunkumų mūsų scenai. 

Kas nors gal pasakys: o kur mūsų vaidinimams 
namai? Taip, tai rimta kliūtis. Teatro namai būtinai 
mums reikalingi ir niekas to, rodos, neginčys. Šiuo 
klausimu tačiau, turėtų susirūpinti mūsų visuomenės 
priešaky stovintieji asmenys, jei tai, žinoma, randa 
reikalinga. 

Kol kas galėtumėm apseiti ir be tų namų. 
Reikėtų tik turėti daugiau energijos, pasiryžimo ir 
mesti šalin tą chronišką apatiją, kuri ypač pas mus 
pasireiškia panašiuose dalykuose. 

Cia dar norėčiau iškelti vieną sumanymą, kurs, 
tikiuos, sukels skaitytojų pritarimą. Noriu pakalbėti 
apie t. vad. folkloristinius vaidinimus. Lenkų regio- 
nalis teatras Vilniuj statė veikalus „Vestuvės kur- 
piuose“ ir „Vestuvės Sandomieriuj“. Tų folkloristinių 
veikalų matymas ir sukėlė man norą iškelti tą klau- 
simą spaudoj. . Nemanau tų lenkų veikalų girti, nes 
tai ne mano dalykas. Siūlau tik ir mums pastatyti 
panašius spektaklius. Pirmiausia, kas tai per veika- 
lai? Tai (dažniausia) atvaizduotos sodžiaus vestuvės, 
žinoma, su visais tos ar kitos apylinkės papročiais. 
Į tai įeina dar dainos, šokiai, muzika. Aišku, kad 
visi veikiamieji asmenys kaiba atatinkama tarme. 
Kiek pamenu, prieš keletą metų ir mes šv. Mikalo- 
jaus salėje buvome pastatę panašų veikalą, rodos, 
Strazdo „Vestuves“. Taigi suruoškime ir dabar pa- 
našų spektaklį! 

Tam tikslui kam nors (geriausiai folkloristams) 
reikėtų keliems mėnesiams, pav. vasaros metu, nu- 
vykti kokion nors apylinkėn (tegul tai būna pav. 
Tverečiaus, Švenčionių ar kt. apylinkės) ir ten nuo- 
dugniai ištirti ir surašyti vietos vestuvių papročiai, 
dainų melodijos, šokiai (jei originališki) rūbai, ir kas 
svarbiausia, tarmė. Tada tai visa apdirbus parinkti 
vaidintojus ir su jais gerokai padirbėjus pastatyti 
(pav. kad ir „Latakiškės Vestuves") scenoje. Svarbu, 
kad vaidintojai būtų įsigyvenę į savo roles ir viskas 
būtų tiksliai atvaizduota, taip, kad žiūrovai gautų 
tikrą sodžiaus vestuvių įspūdį. 

Pastačius tokį veikalą Vilniuje, būtų galima su 
juomi pavažinėti po provinciją, kas turėtų didžiulę 
reikšmę, nes provincijai labiau reikia tautiškų, pa- 
triotiškų veikalų, o ne, kaip dabar ten statoma, „Šv.šv. 
Teresių, Agnečių, Cicilijų" ir tam pan. veikalų. 

Taigi pagalvokime. Įvykdžius šį sumanymą, jau 
šių metų rudenį galėtumėm pasidžiaugti atvaizduo- 
tais scenoje, gražiais mūsų krašto papročiais. 


Juozas Gytis. 


Ūkininkams reikia pagalvoti. 


Sių dienų ūkininkams tenka gyventi nepa- 
prastai sunkų laiką. Visą eilę metu, kaip javai blo- 
gai dera, užpernai daug kur visai pražuvo, bet ir per- 
„mai negeriau, kai kur del sausumos neužaugo. 
Siuo gi metu ir su pavykusiais javais nėra kas da- 
ryti, tokių žemu kainų dar niekuomet nėra buvę: 
po 2 zl. pūdas grūdų, o išlaidos, kaip įvairūs mo- 
kesčiai, fabrikų išdirbiniai, statomoji medžiaga, mi- 
neralinės trąšos, geležis, druska nei kiek neatpigo. 
Laikraščių pranešimu nėra vilties, kad padėtis pa- 
gerėtų; t. y. kad javų kainos pakiltų: visų šiais 
kams užėjo tikros bėdos. Kas daryti? Visur girdima 
tas klausimas, iš niekur negaunama atsakymo. Ja- 
vų kainų kritimo Vakarų Europoj, ypač Vokietijoj 
ūkininkai visai nebijo, nes jie prityrė, kad parduotas 
sviestas ir kiaulės jiems už viską gerai atlygina. 

Jau ir N. Lietuvoj ūkininkai pradeda ūkinin- 
kauti šia kryptim: javų ūkį pradeda keisti gyvulių 
ūkiu; mažiau sėja javų, o augina daugiau pašarinių 
žolių, sodina runkelių, laiko daugiau karvių, geriau 
jas šeria ir turi daugiau pieno. Pienui perdirbti steigia 
pienines, gi pieno išsukomis šeria kiaules. Siemet 
pigūs javai ir ten, nors daug brangesni nei pas mus, 
bet, jei turi kuom šerti, tai vistik ne tiek turi rū- 
pintis, kadangi, jei sviesto kaina pasaulio rinkoje 
kiek ir sumažėjo, bet užtat už kiaules kolkas dar 
gerai moka. Tiesa, šis klausimas pasidarė labai 
opus tik pas mus, nes kitose šalyse jau jis dalinai 
senai išspręstas. 

S Užsieny — Vokietijoj, Danijoj ir kitose valsty- 
bėse, ūkininkai senai jau patyrė, kad vien tik javų 
ūkis neapsimoka, kad atsitinka tokių metų, kada 
javai įvairiose šalyse gerai užderėjo ir jų kainos 
del to smarkiai krinta. Todel ten ūkininkai, šale 
javų ūkio turi pastatytą ir gerą gyvulių auginimo 
ūkį. ` Laikydami daug pieningų karvių ir augindami 
mėsai kiaules, jie netik sušeria savo grūdus, bet dar 
ir iš užsienio nemažai pargabena, pavyzdžiui ir iš 
mūsų krašto parduodamas daug selenų, linų, išspaudų 


vokiečiams, bet iš kitų šalių jie gabenasi dar ki 
tokių išspaudų, mokėdami gerus pinigus. 

Nieko panašaus nėra pas mus. Turime dau- 
gybę blogų žemių, apdirbame jas kuoprasčiausiai, 
kai kur dar medinėmis žagrėmis, akėčiomis, trąšų 
neduodame, na ir gauname užtai gerais metais 
penktą grūdelį, gi kai blogi metai, tai gerai, kad ir 
sėkla tik grįžta. Visų blogiausia dar tai, kad bemaž 
visur gyvenama kaimuose, kur laukai suskaldyti rė- 
žiais, tiesa, yra nemaža jau ir kolonistų, bet ir šie 
dar nesusitvarkę, o pagaliau mažai žino, kaip ir 
tvarkytis tokiomis aplinkybėmis esant. 

Apie tai, kaip prisitaikinti dabartinėms 
kioms sąlygoms pakalbėsime kitą kart. 


sun- 


Kaip galima bulvių derlių padidinti 
vien geru žemės dirbimu. 


Ūkininkai dažniausiai pasitenkina vien suarimu 
prieš žiemą, o javus nuėmę ražienose gyvulius gano. 
Gyvuliai ražienose labai mažai maisto randa, todėl 
ūkininkas iš ganymo ražienose mažai naudos turi, 
o nuostolių turi labai. daug. 


Gyvulius ganant ražienose, sausą rudenį žemė 
išdžiūsta, viskas joje apmiršta, gyvuliai, greit visą 
žolę sumina ir daugiau ji neauga. Jei ruduo drėg- 
nas, tai gyvuliai žemę labai sumina, žolė irgi susimi- 
na, todėl tai pat neauga ir gyvuliai iš tokios gania- 
vos mažai turi naudos. 

Sudžiūvusi ar labai suminta žemė apmiršta, jo- 
je nepasidaugina maistu, todel kitais metais javai 
blogai dera. 

Jei dirvą, kaip tiktai nuimami javai tuojau su- 
purinti, tai dirvoje sulaikome drėgmę, įleidžiame oro 
ir dirvos bakterijos augalų šaknis ir ražienas (kvie- 
tienas, rugienas, vasarojienas) supūdo, o iš puvenų 
pagamina augalams daug maisto, todėl sekančiais 
metais visi augalai daug geriau uždera. 

Šitą dirvos supurinimą atlieka arba dirvą nu- 
skusdami (sekliai suardami) arba sudrapakuodami 
skersai ir išilgai. Geriau yra nuskusti. Tiktai jei ne- 
turima laiko nuskusti, tai drapakuojama. Pirmu kar- 
tu drapakuoja, kaip tiktai javus nupiauna ir sustato 
eilėmis, o paskui drapakuoja skersai, kai javus nu- 
veža. 

Jei dirva skutama, tai skutama tuojau javus 
sustačius eilėmis, o kai javus suveža, tai suaria po 
javais palikusias neliestas dirvas. i 

Po arimo ar drapakavimo dirva reikia suakėti, 
kad jos paviršių sulyginti, nes tada ji ne taip greit 
išdžiūsta. 

Paskiau, kai žolė sudygsta ar pluta nuo lietaus 
pasidaro, ypatingai jei varpučio yra, naudinga dar 
kartą sudrapakuoti, o prieš žiemą suarti. 

Ariant prieš žiemą naudinga dirva pagilinti, nes 
į dirvą giliau įleidžiama oro ir tada augalų šaknys 
eina giliau ir geriau dera. 

Kiek geras žemės dirbimas gali padidinti der- 
lių, tai matyt iš šių metų tyrimo su bulvėmis. 

Laukas buvo po rugių. Kaip tiktai rugius nu- 
piovė ir sustatė gubomis, tai tarpeiliai buvo tuoj su- 
grėbti ir kultivatoriu sudrapakinti. Kai rugius suve- 
žė, tai rugiena dvivagiu buvo sekliai suarta ir nua- 
kėta. 

Po mėnesio, kai ant dirvos po vieno smarkaus 
lietaus pasidarė pluta,— dirva dar kartą buvo sudra- 
pakuota. Drapakavimu su žemėmis buvo sumaišytos 
ir visos sudygusios piktžolės: Po drapakavimo tuoj 
buvo leistos lengvos akėčios, kad dirvą sulygintų ir 
sulaikytų joje drėgme. 

Spalių mėnesį dirva buvo suarta per 20 cm. 
gilumo ir palikta žiemai. Ariant žiemai apie : 10 he- 
ktaro pagilinau leisdamas atversta vaga planetą pa- 
kinkytą vienu arkliu, kuris žemę dar supurino apie 
„10 cm. gilumo. 

Dalis lauko apie !/5 hektaro javus nuėmus pa- 
liko nesupurinta, o tiktai prieš žiemą suarta. 

Pavasarį visas plotas buvo dirbamas vienodai. 
Kaip tiktai dirva pradžiuvo, tuojau suakėjau, paskui 
išvežiau mėšlą, apie 70 vežimų į hektarą, plonai apa- 
riau, o kai oras geriau įšilo, tai sodinau bulves. So- 
dinau plūgu, bet bulves dėjau ant vagos šono. 

Prižiūrėjimas visų bulvių buvo vienodas. Akėjau 
po sodinimo ir po sudygimo akėjau, paskui 2 kartu 
kaupiau ir į kartą planetu giliai tarpueiliuose supu- 
rinau žemę, 

Jau vasarą buvo matyt, kad bulvės daug ge- 
riau augo, kur buvo dirva nuskusta. 

Kai bulves nukasiau, tai derliaus skirtumai bu- 
vo dar didesni. 

Kur dirva buvo neskusta, o tiktai prieš žiemą 
suarta, derlius iš hektaro buvo 360 centnerių. 

Kur dirva buvo tuoj nuskusta, o rudenį antru 
kartu suarta, derlius buvo 540 centn., tai yra apie 
180 centnerių daugiau. 

Ten, kur dirva prieš žiemą buvo dar .pagilinta, 
derlius iš hektaro buvo apie 600 centnerių. Tuo bū- 
du dirvos pagilinimas derlių padidino apie 60 cent- 
neriu iš hektaro. 

Dirvos pagilinimas daugumai ūkininkų yra sun- 
kiau atlikti, bet dirvos nuskutimas arba bent sudra- 
pakavimas įmanomas beveik kiekvienam ūkininkui, 
kuris nuo ūkio neatitraukiamas pašaliniais darbais 
(statyba, sausinimu ir panašiais). Šiame atsitikime 
derlius padidėjo 180 centnerių po 3 litus, tai bus 
apie 540 litų iš hektaro. 

Tokį žemės dirbimą gerai apmoka ne tiktai bul- 
vės, bet ir visi kiti javai, todel visiems vasariniams 
javams po žieminių ar po kitų ankstyvų javų reikia 
rūpintis pirma suarti sekliai, o paskui giliai. Po vė- 
lyvesnių javų pirma dirvą drapakuoja, paskui aria 
giliai. 


i 


(L. Ūkininkas) 


KORESPONDENCIJOS. 


Iš Vidiškių padangės. Daug vargų turime 
del žemės nederliaus, o dar daugiau del klebono. 
Turėjome savo parapijoj lietuvį kunigą, kuriam ačių 
tarti privalome. Nebūdavo ginčų, ar tu turi pinigų, 
kuomet nueini užskambinėti už mirusį ar ne. To tai 
neklausdavo, bet del savo pareigų atlikimo nebuvo 
jam trūkumų, nueis ir atliks ko prašei, o mokėk 
tiek, kiek išgali. 

Bet atvažiavus kitam kunigui viskas virto at- 
virkščiai. Nueis žmogus pav. vaiko krikštyti, tai jei 
duosi 10 auks. tai jis tau pakrikštys, o jei neturi 
10 auks. tai gali vaikas būti ir nekrikštytas. Arba 
norėtum žmogus numirėlį laidoti su kunigu, tai jei 


turi atatinkamą sumą, tai numirėlį pakrapins, už jo 
dūšią paskambins ir mišias atlaikys, o jeigu neturi 
—gali ir be ceremonijų apseiti. 

Del tos tai priežasties tenka net nustoti pa- 
skutinio gyvulio ir visas gyvenimas virsta pekla. Sa- 
kosi klebonas teisingas, šventas, o čia jo šventybės 
pasirodo labai gerai. 

Bažnyčioje per pamokslą sako: „būkite teisingi, 
atjauskite artimų neturtą ir jam padėkite...“ o jis 
kunigu būdamas duoda gražų pavyzdį; o tu žmo- 
gau nors badu mirk, bet kunigui duok tiek, kiek jis 
nori: Vargas mums turint tokį kleboną, kad del jo 
užgaidų reikia prarasti paskutinė karvė. Reikėtų 
mūsų klebonui atjausti parapijiečių padėtį ir nevesti 
skurdan, nes „vargas akis graužia senai“. 

„Juozas 

Gėliūnai (Vil. Trakų apskr.) Žengiant  pir- 
muosius žingsnius kultūriniam darbe: atsiranda vi- 
sokių kliūčių, kurios reikalauja daug energijos ir 
triūso padėti, kad galutinai jas nuveikus. 

Prieš pat ruošiamąjį vakarą, nežinia kaip ir ka- 
žin iš kur atvyko į Gėliūnų sodžių p. L. Pasikvietęs 
kelis vyrus iš jaunimo tarpo, užsidangstę langus pa- 
klodėmis vietinio liaudies mokytojo padedami, 
pradėjo konferenciją. Konferencijos tikslas aiškus: 
trukdyti visomis išgalėmis rengiamam vakarui, pri- 
kalbinėjant vietinį jaunimą, kad vakarėly nedaly- 
vautų. Toji misija truko nuo 9 v, v. iki 3 ryto. Bet 
galų gale iš rengiamo „pogromo“ nieko neišėjo, nes 
vakaras įvyko visai ramiai ir gerai. Bet kas nuosta- 
biausia, tai kad p. L. niekuomet Gėliūnų sodžiaus 
nelanko dienos, bet nakties metu, tartum bijo švie- 
sos, kaip naktinis paukštis. 

Prieš pat šventes „Kultūros“ skyrius padarė 
susirinkimą Dr. Vinco Kudirkos 30-ties metų mir- 
ties sukaktuvėms paminėti su plačia programa. 
J. Laurynavičius paskaitė iš knygos „Vincas Kudir- 
ka savo raštuose“, iš spaudos draudimo laikų ir ki- 
tų dalykėlių, Antanas Jodzevičius paskaitė keletą 
V. Kudirkos satyrų. Siek tiek ilgiau apsistojo apie 
Tautos Himną. Nutarta daryti susirinkimus kas sa- 
vaitė, žinoma, jei tik sąlygos leis. Tapo išrinktas ko- 
mitetas, kuris- rūpintųsi 500 metų Vyt. Didžiojo 
mirties sukaktuvėms paminėti. Pradedant ir baigiant 
susirinkimą buvo sugiedota „Lietuva tėvynė mūsų“. 

Nėjoks sodžius gal nėra taip mėgiamas Vil- 
niaus lietuvių, kaip Gėliūnai. Sausio 6 dieną atvažia- 
vo iš Vilniaus taksu kun. K. apl. A. J. ir p. L. Nuo 
motoro burzgimo kilo didelis triukšmas ramiam so- 
džiuj. Visi pribėgę prie langų pamatė, kad čia ne- 
prastų svečių“ esama. Nieks nebuvo netgi išėjęs jų 
pasitikti, o jie neturėjo kur užeiti, nes mokykla bu- 
vo užrakinta, tai tik apsidairę, palingavę galvomis 
nudrožė savo keliu. 

Gėliūnų sodžiaus jaunimas pilnas energijos, ge- 
rų norų, šviesis save ir ragins „kitus prie darbo neat- 
sižvelgiant į jokias kliūtis. Vietinis. 

Petravas (Švenčionių apsk. Daugiel. valšč.). 
Mūsų sodžius yra nedidelis, turi apie 17 ūkininkų 
visi yra lietuviai. Nuo 1924 metų mūsų sodžiuje gy-' 
vavo „Ryto" mokykla, tik užėjus nelaimei ją užda- 
rė 1927 m. Nuo 1927 m. jau pasirodė ir lenkų mo- 
kytojas. Nustebę mūsų gyventojai ėmėsi darbo, bet 
niekaip negalėjo vėl gražint „Ryto“ mokyklos. Mė- 
gino savo vaikučių neleisti, bet nieko nepadarė, ne- 
leisi, užmokėsi pabaudą. Na, galų gale ir šiemet tas 
pats su mokykla yra. Prasidėjus mokslo metams 

atvažiavo kokia „bobyna“ ir susirašė vaikus. Vaikai 
pradėjo vaikščioti visi į mokyklą, nes bijojo pabau- 
dos. Na dabar pažiūrėkim ką ji moko vaikus ir kaip 
vaikai elgiasi. Mokslas į mokslą nepanašus, nes lai- 
ke pamokų paduoda vaikams knygas ir sąsiuvinius 
ir darykit ką norite ar paišykit kur norite ar rašy- 
kite. Laike pamokų sėdi pati užsidariusi savo kam- 
barėlyj ir veda flirtus su Ignalinos „vyrais“, o vai- 
kai nesuprasdami dar mokslo naudos ir elgesio mo- 
kykloj, pakelia laike pamokų „koncertą“. Vieni vie- 
toj durų vaikščioja per langus, o kiti ant suolų žai- 
džia. Vienu žodžiu, ką tik jie nori tą ir daro. Liūdna 
darosi pamačius“ tokį mokymą ir auklėjimą, bet pa- 
manykim ar bus kas gera iš mūsų vaikiučių? Jauni- 
mas mūsų sodžiaus tai dar pusėtinas, tik panelės 
tai jau nukrypę. Smeižia savo gimtąją kalbą ir tęsia 
lenkų kalbą. Oi gėda jums panelės: Oi varge! kada 
baigsis tie neteisingi klaidingi keliai. 
Juozas. 

POLITIKOS APŽVALGA. 


N. Lietuvos Užsienių reikalų ministeris dr. 
Zaunius važinėjo Genevon, Tautų Sąjungos Tarybos 
posėdin. Genevoj matėsi ir kalbėjosi su Lenkijos 
Ulžsienių reikalų ministeriu p. Zaleskiu, bet su juom 
kalbėjosi tik apie orą ir kai kuriuos kitus menkos 
svarbos klausimus, kurie nieko bendra neturi su 
Lietuvos santykiais su Lenkija. Šių metų pradžioj 
į Kauną buvo atsilankęs Tautų Sąjungos atstovas 
p. Visconcellos. Jis klausinėjo apie susisiekimą tarp 
Lietuvos ir Lenkijos, ar Lietuvos valdžia nesutik- 
sianti atidaryti gelžkelio iš Vilniaus į Kauną ir ki- 
tus panašius dalykus. Valdžia jam atsakiusi, kad 
apie susisiekimą gali būti kalba tik tuo atveju, jei 
Lenkija iš Vilniaus krašto sutiktų sudaryti . skyrium 
administruojamą sritį, tai yra, kaip ir laisvą kraštą, 
kurio valdymasis būtų tarptautinių organų kontro- 
liuojamas. 

Į Varšuvą atvažiuoja Basisvečiūoii Estijos prezi- 
dentas Štrandmanas. Del tos vizitos. reiškia nepasi- 
tenkinimo daugelis lietuvių ir latvių laikraščių. Estai 
veržiasi labai susibičiuliuoti su lenkais, tikėdamiesi, 

„Matyt, lenkų pagelbos, jeigu juos pultų Sovietų Ru- 
sija. Latvių laikraštis „Socialdemokrats" įrodinėja, 
kad tokia estų politika tik erzina Sovietus, jokios 


pagalbos iš lenkų estai negali tikėtis, jeigu juos 
pultų Sovietai. 
Varšuvos Seime daugiausiai dabar kalbama 


apie vyriausybės patiektos Seimui patvirtinti šių 
metų sąmatą. Atskiros ministerijos reikalauja labai 
daug pinigų įvairioms reprezentacijoms, iš viso apie 
20 milijonų zlotų. Sėimo dauguma nori tas išlaidas 
mažinti, ministeriai nesutinka, kilo kivirčai. Rodos, 
kad ir ši kart Seimas laimės, nes krašto ūkio pa- 
dėtis labai bloga, daug mokesčių surinkti sunku, 
o ministeriai labai daug pinigų nori leisti įvairių 
svečių vaišinimui (Estų prezidentui priimti paskirta 
esą 75.000 zlotų), pašalpoms užsienių ir lenkų spau- 
dai, kuri pritaria valdžiai, įvairiems agentams. 

Visur vargai ir rūpesčiai, bet mažiausia rū- 
pesčių ir vargų turi senos mažos kultūringos Euro- 
pos valstybės, kaip Danija, Švedija, Norvegija. Vo- 
kiečių laikraščiai praneša, kad norvegų parlamentas 
nebeturėdamas svarbesnių klausimų, artimiausių 


laiku svarstys įstatymą, kuriuo moterims suteikia- 
mos . visiškai lygios teisės. Moterys galės užimti visas 
vietas. Jos galės būti ne tik pastoriais (kunigais), bet 
ir karininkais. - Laikraščiai pastebi, kad prieš: naują 
įstatymą mažiau protestuojama iš generolų pusės, 
o daugiau iš pastorių, kurie savo kovoj prieš mo- 
terų veržimąsi į bažnyčią remiasi šv. Povilo ir kitų 
bažnyčios tėvų argumentais. 

Svarbiausis šiuo momentu n politikos 
centras yra Londonas. Londone posėdžiauja dabar 
penkerių didžiųjų valstybių žymiausi atstovai, būtent 
Anglijos, Š. Amerikos Suvienytų Valstijų, Prancūzi- 
jos, Italijos ir Japonijos. Tą konferenciją sušaukė 
Anglijos darbininkų valdžios premjeras Mak-Donal- 
das. Anglijos darbininkų valdžiai rūpi aprubežiuoti 
ginklavimąsi jūrose, kad tuomi išvengti karo, an- 
glams ypač pavojingas yra smarkus ginklavimasis 
Amerikos, kuri sustiprėjusi jūrose gali sudaryti di- 
delio pavojaus Anglijos interesams. Tai konferenci- 
jai labai sunku bus susitarti, kapitalistai nusigin- 
kluoti nenori, Anglijos gi darbininkų valdžia, netu- 
rėdama savo parlamente stiprios atramos, vargiai 
įtikins Amerikos ir kitų didžiųjų kapitalistinių val- 
stybių atstovus. 

Daug susirūpinimo suteikė anglams įvykiai to- 
limoj Indijoj, kuricj gyvena arti 400 milijonų žmonių, 
kaip žinoma, tebevaldo anglai. Indų tautose jau 
senai prasidėjo judėjimas išsivaduoti iš anglų pri- 
klausomybės. Šių metų pradžioj įvyko Deli mieste 
visos Indijos atstovų kongresas, kuriame nutarta 
siekti pilnos nepriklausomybės, nebeklausyti anglu 
vyriausybės ir nebemokėti jai mokesčių. Apie gin- 
kluotą sukilimą indai tuo tarpu nekalba. Anglijos 
dabartinė darbininkų valdžia nėra priešinga Indijos 
nepriklausomybei, Indija ir nepriklausoma būdama 
negali nutraukti visų santykių su anglais, kur jie 
plačiai yra išplėtę savo pramonės ir prekybos įmo- 
nes. Indijos nepriklausomybei priešinasi parlamento 
dauguma, o ji, kaip žinoma, nepalaiko visuose klau- 
simuose „dabartinės Mak-Donaldo valdžios, darbi- 
ninkų atstovams pavesta buvo sudaryti valdžią tik 
delto, kad Darbo partija turi parlamente daugiausiai 
atstovų, bet neturi daugumos atstovų. 

Baigiant ši numerį spausdinti gauta žinia, kad 
verčiamas atsistatydino Ispanijos diktatorius Primo 
de Rivera. Gerai, kad bent kas met griūva vienas dik- 
tatorius, pernai Voldemaras, šiemet Rivera. 


„N. LIETUVA. 


Lietuva su Amerika pasikeitė sutarčių 
ratifikavimo dokumentais. Jungtinių Valstybių 
sostinėje Vašingtone buvo pasikeista Lietuvos Ame- 
rikos arbitražo ir konsulacijos sutarčių ratifikacijos 
dokumentais. 

Protokolą iš Lietuvos pusės pasirašė Lietuvos 
įgal. ministeris p. K. Balutis, o iš Amerikos pusės— 
užsienių reikalų ministerijos valdytojas Cotto. 

Klaipėdoj steigiamas ryžių fabrikas. 
Naujas Lietuvoje fabrikas pradėjo veikti šio mėn. 
pabaigoje. Neabdirbti ryžiai bus gabenami į Lietuvą 
iš Indijos. Yra apskaičiuota, kad per metus galės ap- 
dirbti 40.000 cent. ryžių. 

Klaipėdos krašto atvadavimo sukak- 

tuvės. Š. mėn. sukako lygiai 7 metai nuo Klaipė- 
dos krašto sukilimo ir prijungimo jo prie Didžiosios 
Lietuvos. Tas sukaktuves švenčia kas metai. 

Vaigyklos biedniesiems. Kauno miesto 
biednuomenei šelpti yra penkios valgyklos. Valgy- 
klas išlaiko miesto savivaldybė. Jos valgydina apie 
2.400 žmonių. Iš jų keturios yra skiriamos krikščio- 
nims, o viena žydams. Miesto Savivaldybė negali iš- 
laikyti valgyklų ištisus metus dėlei lėšų stokos. Vei- 
kia sunkiausiais uždairbio atžvilgiu mėnesiais t. y. 
lapkričio ir gegužės. 

Vilkavišky valdžios gimnazija. Vilkaviš- 
kio privatinę gimnaziją suvalstybino ir nuo. šio mėn. 
Švietimo ministerija paėmė savo žinion. 

„Kultūros Akademija“ Lietuvoje. Vytau- 
to D. metų proga universiteto senate buvo iškeltas 
prof. Mykolo Biržiškos sumanymas įsteigti Lietuvos 
kultūros akademiją. Sios akademijos uždaviniu būtų 
Lietuvos gamtos, etnografijos, praeities ir dabarties 
tirinėjimas ir kultūros skleidimas liaudies tarpe. 
Į komisiją, kuri paskirta sumanymui apsvarstyti, be 
pirmininko prof. Cėsnio, dar įeina prof. Vaclovas 
Biržiška ir prof Žemaitis. 

Vytauto D. tiltas. Sausio 11 d. tapo atida- 
rytas Aleksoto (Kauno priemesčio) gelžbetoninis til- 
tas per Nemuną, pavadintas Vytauto D. vardu. Tillas 
raudonos spalvos ir per vidurį pakeliamas, laisvam 
laivų pravažiavimui. Tuo būdu Kaunas 1929 metais 
pastatė tris naujus didžiulius tiltus: P. Vileišio per 
Nerį, ir Vytauto D. ir Panemunės per Nemuną. 

Sugrižo K. Petrauskas. Apie sausio 20 d. 
grįžo Kaunan garsusis mūsų dainius Kipras Petrau- 
skas. Kaip žinoma, jis su didžiausiu pasisekimu ga- 
stroliavo Pietų Amerikoj. 

Visuotinas pradžios moksias. 1931 me- 
tuose Švietimo ministerija mano pilnumoje įvykdyti 
planą, privalomo pradžios mokslo įvedimo N. Lietu- 
voje. Šiam reikalui naujų numatomų steigti moky- 
klų mokytojų personalui ministerijai reikalinga 1930 
met. 1.000.000 litų ir 1931 m. 3.000.000. Ligi šiam 
laikui privalomas pradžios mokslas N. Lietuvoje 
įvykdytas 60'/o. Pradžios mokslą turi atlikti visi vai- 
kai 7—14 m. amžiaus. 

Pirma Lietuvoje stoties viršininko pa- 
dėjėja. Stoties viršininko padėjėjo kvotimus išlai- 
kiusi p. B. Buivytė ir paskirta Žarnių stoties virši- 
ninko padėjėja p 

Nusausinimas. Melioracijos darbams tęsti 
žemės ūkio ministerija šiems metams prašo asi- 
gnuoti jai iš valstybės biudžeto 5.000.009 litų. 

1 metras 82 cmt. Kad Kauno policininkai 
darytų gerą įspūdį savo figūra ir ūgiu, kaip tai yra 
užsienio sostinėse, piliečių apsaugos departamento 
nusistatyta skirti viešojon tarnybon Kaune vyrus ata- 
tinkančio gero sudėjimo ir ne mažesnius ūgio, kaip 
Ie žmtEZ eina: 


Laiškas į Redakciją. 


Del tilpusios „Vilniaus Žodyje“ Nr 1 (4) 1930 m. 1.15 d. 
(„Keistas elgesys“) žinelės, kurios turinys neatatinka teisybės 
ir įžeidžia skautų ir mano garbę, prašau Įdėti artimiausiam Nr 
žį mano pareiškimą: 

1) Ne tiesa, kad aš, būdamas draugininkas, uždraudžiau 
skautams dalyvauti „Vytauto“ kuopoje, bet tiesa, kad skautai 
iki šiol joje aktyvia! dalyvauja, kas aišku, kad ir iš to paties 


Nr žinutės (Iš moksl. gyvenimo), kur mokiniai, kurie skaitė 
eilėraščius, referatus (Purvinis, Bukauskas) yra skautai. 

2) Ne tiesa, kad aš atėjusiai pas mane delegacijai 
išėmęs iš stalčiaus revolverį, bet tiesa, kad tą dieną, su- 
grįžus mums iš šaudymo rungtynių, revolveris gulėjo m ano 
kambary ant stalo (ten rengiausi jį tuoj valyti), o delega- 
tai nenorėję kalbėtis prie skautų bendrame kambaryje. 

3) Ne tiesa, kad aš išsireiškęs delegacijai: „Per Vy- 
tautą veikia juodoji ranka — juokių nuolaidų!“ bet tiesa, kad 
rimtai pasikalbėjus, delegacija pažadėjo patiekti mūsų posė- 
džiui savo kuopos įstatus. 

S. Narkavičius. 


Redakcijos prierašas. Kadangi mūsų informa- 
torių, rodos, visai patikimų asmenų, žinios pasirodė vis tik 
ne visai teisingos, pilnai tikime mūsų skautų vadu ir mielu 
noru tą. žinutę atitaisome. 


KRONIKA, 


„Vilnius miršta“. Nesenai lenkų dvarininkų 
organe „Siowo“ tilpo tokio pavadinimo straipsnis. 
To straipsnio autorius aimanuoja del labai sunkios» 
Vilniaus padėties. Pramonės ir prekybos įmonės 
bankrutija, bedarbių skaičius auga, namų beveik 
nieks nestato, gyvenimas apmiręs. Kaip pagerinti 
tokią sunkią Vilniaus padėtį, autorius nežino, daro 
priekaištą Varšuvos vyriausybei, ypač Užsienių rei- 
kalų ministerijai. Tie priekaištai tačiau nieko negel- 
bės, patys mūsų krašto dvarininkai yra kalti, kad 
Vilnius atsidurė tokioj sunkioj padėty, bet ne tik 
Vilnius ir patys dvarininkai nėra patenkinti dabarti- 
ne savo padėtim, iš normaliai vedamų ūkių nebe- 
gali išsilaikyti, priversti yra pardavinėti žemes ir 
miškus. Užuot ašaras lieti ir aimanuoti, ar ne geriau 
būtų pagalvoti ir nusistatyti savo klaidas atitaisyti. 


Nusižudė del mokesčių. Prieš pora sa- 
vaičių strichninu nusižudė Vilniuje žinomas Vilniaus 
prekybininkas J. Bukovskis. Kaip pranešė policijos 
komunikatas, nusižudymo priežastis neišgalėjimas 
sumokėti paskirtų jam didelių mokesčių. 

Bedarbių skaičius didėja. Paskutinėmis 
žiniomis Vilniuj yra užregistruota 4196 bedarbiai. 

Demonstracija. Pereitą šeštadienį buvo na- 
grinėjama b. „Hromados“ vado Br. Taraškevičiaus by- 
la, sąryšy su bylos eiga, atvažiavo iš Varšuvos keli 
komunistų seimo atstovai tikslu surengti demon- 
straciją. Buvo pasakyta keliose vietose kalbos, kvie- 
čiančius bedarbius dalyvauti demonstracijof. Bet 
jos nepavyko. 5 

Stengiasi paskolos. Vilniaus Magistratas 
pradėjo stengtis paskolos. Paskolos mano gauti 475 
tūkstančiu auks. V. Ukio Banke. Tą sumą mano iš- 
leisti nebaigtiems kanalizacijos darbams. Kitą pasko- 
lą mano užtraukti pas centraline valdžią sumoje 
1 mil. 300.000 auks. pabaigt pradėtiems namams 
statyti. 

Nepriklausomybės 12 m. sukaktuvių 
minėjimas. Kaip teko patirti, Laik. Komitetas su- 
kaktuves minės vakaru, kurio programon įeina tik 
paskaita, choras ir dainos. Jaunimui, tiesa, ir to už- 
tenka, nes jam šokiai-viskas, bet tačiau rimtesnei 
publikai to nepakanka. Bendrai, reikia pastebėti, kad 
vakarų rengimo sryty esame jau visai apsileidę. 
Vien tik moksleivių choras aktyviai dirba, o scenos 
mėgėjai nė krust. Kas ne kas, o jau 16-tai vasario 
reikėtų rengti rimtesnius vakarus su vaidinimu. 

Iš studentų gyvenimo. |. 19 d. įvykusiame 
L. Studentų Sąjungos susirinkime buvo paskaityta 
du referatai: teisių magisterio A. Juknevičiaus apie 
„Lietuvos Statutą“ ir stud. V. Martinkėno apie Lie- 
tuvos čigonus. Be paskaitų, buvo dar iškeltas klau- 
simas del studentų santykių su pol. emigrantais. 
Klausimas sukėlė gyvą diskusiją. 

Šių metų vasario mėn. 9 dieną Lietuvių, Gudų 
ir Ukrainų Studentų Sąjungos ruošia Pirklių Klūbo 
salėse pirmąjį metinį koncertą. Koncertui pakviestos 
žinomos Vilniuj muzikalinės jėgos: prof V. Jodko, 
prof. Galkovskis, p. M. Prancuzevičiūtė, o be to lietu- 
-vaičių trio, ukrainų choras, mandolinų orkestra — 
leidžia lemti koncertui pasisekimo. 


Del „Vilniaus Rytojaus“ bendradarbio 
piktžodžiavimo (Nr. 7 (81). Tam bendradarbiui, 
užuot piktžodžiavus ir kitiems logikos pamokas dė- 
sčius, patartumėm pasinagrinėti savo sąžinę, ar jis ne- 
bus prisidėjęs prie visų buvusių „Vilniaus Rytojuje“ 
insinuacijų, kaip štai „kultūrininkai einą su Varšuva 
prieš Kauną“ ir kitų, o tos juk insinuacijos pastūmė 
praeitais metais Gėliūnuose „Vilniaus Rytojaus“ 
„apšviestą“ skaitytoją mesti pro langą į pirkią dide- 
lį akmenį galvon „Kultūros“ dr-jos valdybos nariui. 
Tiktai lango drūti rėmai sukliudė pavojingam ar gal 
ir mirtingam sužalojimui. Taigi tą epitetą, ypač jei- 
gu ir pats pripažįsta, kad klūbe Naujų Metų naktį 
muštynių nebuvo, reikėtų jam į save taikinti. 

Kai del skelbiamos žinios, būk mes pakeitę sa- 
vo pažiūras, vadinamės jau tautininkais, anksčiau 
gi pažangiaisiais demokratais, taip pat yra iš piršto 
išlaužta. Niekur mes tautininkais nesivadinome par- 
tyvinio to žodžio prasme, „Vilniaus Žodyje“ rašytą 
tik buvo, kad visi nekrikdemai, turėtų sudaryti ben- 
drą frontą prieš krikdemus, jeigu jie nepanorės likvi- 
duoti savo diktatūros. Ta nepartyvine kryptimi ir ve- 
- dame savo laikraštį. Visiems skiriamame laikraštyje 
niekuomet nedarėme opozicijos N. Lietuvos vyriau- 
sybei, kritika tik buvo inteligentijai leidžiamame 
laikraštyje. Kad ten ta kritika retkarčiais buvo rei- 
kalinga, patvirtino faktas žalingos, grynai asmeniš- 
kos diktatūros likvidavimo N. Lietuvoj. 


ĮVAIRIOS ŽINIOS. 


Š. Amerika. Vienas milijonierius lakūnui Byr- 
dui padovanojo 10.000 dolerių čekį. Tai dovana! 

Kinija. Del vidujinių nuolatinių peštynių Ki- 
nijoj badauja 4 milijonai žmonių. Tūkstančiai mai- 
tinasi vien įvairiomis augalų šaknimis. (Gal badas 
visus sutaikins. Vidujinis karas eina visu smarkumu. 
Kaipo viena to karo baisenybių—badas. Tūkstančiai 
jau žmonių miršta badu, bet generolai kariauti ne- 
siliauja, perka ginklus, žiemių armijai šiomis dieno- 
mis pirkta Cechoslovakijoje 40.000 šautuvų. 

Danija. Inžinierius A. Christensen padarė ar- 
motą, kuria galima labai aukštai išmesti dujų šūvį, 
tai būsiąs geras įrankis kovai su lakūnais. 

Belgija. Ties Afrikos krantais paskendo bel- 
gų laivas su keliais šimtais keleivių. 

Tai bent rekordistas! Šeimos kurime re- 
kordą pastatė Maroko valdovas Mulai Izmaelis. Su 


savo pačiomis jis turėjo 548 sūnus ir 340 dukterų, 
t. y. sumoj 888 vaikus! 


Autoriai patekę indeksan. Nesenai pa- 
skelbta popiežiaus indeksas. Cia paduodame sąrašą 
autorių, kurių negalima skaityti katalikams. Nepa- 
duodame, žinoma, visų, o tik garsiausius, žinomus 
kiekvienam inteligentiškam žmogui. ŪUždraustas pir- 
miausia filozofas H. Bergson, pernykštis Nobelio 
laureatas, paskui d'Alembert, Grotius, Hobbes, Mon- 
taigne, Pascal, Diderot, Prudhon, Renan, J. J. Rou- 
seau (romantizmo tėvas), Savonarola, Spinoza, Au- 
gustas Comte, Hipolitas Taine, na ir Volteras. 

Bažnyčios uždrausti skaityti ir raštai kai kurių 
monarchų, kaip Fridriko Didžiojo, anglų.. karaliaus 
Jokūbo I, italų Wiktoro Emanuelio. Grįžkim prie 
rašytojų. Indeksas draudžia dar sekančius pasaulinio 
garso autorius: Balzaką, abu Dumas, Murgerą, ponią 
George Sand, Viktorą Hugo (už jo Vargšus ir Dievo 
Motynos katedrą Paryžiuje), Fogazzaro (už veikalą 
Šventas), Anatolį France (už visa, ką parašė), Casa- 
novą (už jo Atsiminimus), Gibboną, Maeterlincką (už 
visas jo knygas), Kalvyną, Swedenborgą, Miltoną 
(už brošiūrą del Kromvelio), Locke'ą, . Micheletą, 
Sterną ir Jezaus Kristaus Sekimą — Tomo iš Kempio. 
Charakteringa, kad sąraše nefiguruoja Liuteris. 


Redakcijos atsakymai. 


Moksleivių kuopos „Atžalos“ valdybai 
Jūs norite savo laiške atremti mūsų patiektus faktus, prieš 
faktus statyti argumentus. Mūsų atsakymu tebūna dailus lo- 
tynų priežodis: „contra factum nullum argumentum“, Be to 
daug duoda suprasti mėnesinis su viršum jūsų „atitaisymo“ 
pasivėlavimas. 

Pagalios visus mūsų aprašytus faktus ištyrėme. 

Bi Nei ir Savajam. Nedėsim, lauksim toliau, gal 
ir sunaudosim. Rašykit. 

A. K. Nedėsim. Rašykit įdomesnių. 

Girdėjusiam. Netilps. Laukiam daugiau, 
Ten buvusiam. Netilps. Rašinėkit daugiau. 
Vaidilai. -Sunaudosim, Ačiū. 
„Vėsulai. Sunaudosim. 
Nuskraustiesiems. 
krašti baigėme laužyti. „Sunaud. sim. 

P. Mažajam Š—ui. Sunaudosim. 


a a 


Gavome per vėlai, lai- 


Ar jau esi užsisakęs 


„VILNIAUS ŽODI“ šiems metams? Jeigu 
` dar ne, paskubėk užsisakyti, nes 


„VILNIAUS ŽODIS“ yra laisvas pilnai 
priklausomas laikraštis. 


„VILNIAUS ŽODŽIUI“ rūpi valstiečių, darbo 
žmonių ir kaimo inteligentijos reikalai, 
o teikiamos žinios yra teisingos ir beša- 
liškos. 
Skaitydamas tik „VILNIAUS ŽODĮ“ rasi nau- 
dingų, įdomių ir iš viso pasaulio žinių. 
Galima užsisakyti šiomis sąlygomis: metams — 
4 auks., pusei metų — 2 auks. 
ADRESAS: Vilnius, Ltidwisarska 8 — 12 
„VILNIAUS ŽODŽIO“ administracija. 


mes 


Leidėjas ir ats. redaktorius Jonas Murinas. 


„ZORZOS“ Spaustuvė, Vilniuje. 


